ཟླ་བ་གཅིག་གི་རྗེས་སུ་དབྱུང་ཧེ་གུང་གི་ཉེ་འཁོར་གྱི་ཁང་པ་རྣམས་གཏོར་བཤིག་བཏང་ཚར་རྒྱུ་ཡིན་ཞིང་།དེ་དུས་དགོན་པ་དེའི་རྣམ་པ་ནི་སྔར་བཞིན་རང་སོར་ཆུད་པའམ།མ་མཐའ་ཡང་དུས་རབས་༡༩་པའི་མཇུག་གི་དབྱུང་ཧེ་གུང་གི་རྣམ་པ་དེ་ཉིད་རང་སོར་ཆུད་ཐུབ་སྲིད།རྒྱ་ནག་གཞུང་གིས་གཏོར་བཤིག་བཏང་བའི་ཁང་པ་མང་ཆེ་བ་ནི་སྤོས་བཙོང་ས་དང་རྒྱན་ཆ་བཙོང་ས།ཐང་ག་སོགས་སྐུ་གསུང་ཐུགས་རྟེན་གྱི་མཆོད་རྫས་ཚོང་ས་ཁག་ཡིན་ཞིང་།པེ་ཅིང་གྲོང་ཁྱེར་གྱི་སྤྱི་ཁྱབ་ཁྲེན་ཅི་ནིང་གིས་ང་ཚོས་གཟབ་ནན་གྱི་སྒོ་ནས་པེ་ཅིང་གྲོང་ཁྱེར་གྱི་གནའ་བོའི་སྲོལ་རྒྱུན་གྱི་རྣམ་པ་སོར་ཆུད་ཡོང་ཐབས་ལ་འབད་བརྩོན་བྱེད་བཞིན་ཡོད།གནའ་ཤུལ་ཁག་གི་གསང་སྤྱོད་དང་ཁྲུས་ཁང་སོགས་ཀྱི་མཐུན་རྐྱེན་ཡག་ཏུ་གཏོང་རྒྱུ་གནད་འགག་ཆེན་པོ་ཡིན་ཞེས་བཤད་ཀྱང་རྒྱ་ནག་གཞུང་གིས་དབྱུང་ཧེ་གུང་གི་ཉེ་འཁོར་དུ་ཚོང་ལས་ཆུང་ཚགས་གཉེར་ནས་འཚོ་ཐབས་འཚོལ་བཞིན་པའི་མི་མང་དེ་དག་བདེ་སྡུག་དང་མ་འོངས་པར་མི་མང་དེ་ཚོས་འཚོ་བ་ཇི་ལྟར་སྐྱེལ་དགོས་མིན།ད་ནས་མི་མང་དེ་དག་གང་དུ་འཚོ་གནས་བྱ་དགོས་མིན་གྱི་དཀའ་ངལ་ལ་བསམ་བློ་གཏན་ནས་བཏང་མེད་ཅིང་།ཉམས་ཞིབ་པ་མང་པོ་ཞིག་གིས་རྒྱ་ནག་གི་ས་གནས་འགོ་ཁྲིད་ཚོ་དང་འཛུགས་སྐྲུན་ལས་ཁང་ཁག་མཐུན་གྱིས་མི་མང་གི་ས་ཁང་རྣམས་འཕྲོག་ཐབས་བྱེད་ཀྱི་ཡོད་སྲིད་པའི་དོགས་སློང་བྱེད་ཀྱི་ཡོད་པ་རེད།།